Svenske Rade Prica tror på sin landsholdschance efter tre scoringer mod Silkeborg. Drømmen er at være med mod Danmark i Parken til juni.

Zlatan Ibrahimovic, Johan Elmander, Marcus Allbäck og Markus Rosenberg. Konkurrencen om frontpladserne på det svenske landshold fra stjernespillere er hård for AaB's Rade Prica. Men efter hattricket for AaB i mandagens målfest i Silkeborg, tror Prica på sine chancer for at være med, når Sverige spiller mod Danmark i EM-kvalifikationen i Parken den 2. juni. - Jeg er i hvert fald tæt på holdet, og mon ikke mit hattrick i dag hjælper, sagde en glad Prica efter 6-4-sejren i Silkeborg. Prica var udtaget til Sveriges seneste kamp mod Nordirland som gardering, men blev sorteret fra, da Marcus Allbäck alligevel var skadesfri. Prica nåede med sit hattrick op på 10 scoringer i denne sæson, hvoraf de fem i de første kampe i foråret har rettet op på en scoringskrise efter en flot start. Rade Prica var senest med på det svenske landshold i februar måned, hvor han spillede sin 10. landskamp, da Sverige mødte Egypten. ritzau/